7 Januarie - Moenie heeltyd fout vind nie - Jan van der Watt - www.bybelkennis.co.za
by Mitch Kalp · Published 07/01/2017 · Updated 08/12/2016
Lees: Mat 7:1-29 (fokus: 7:1-6)
'Hou op om mense links en regs te oordeel sonder dat julle vooraf eers vasgestel het wat die regte feite is. As julle dit doen, gaan God presies dieselfde met julle doen.' (7:1)
'n Ou knorpot man het altyd fout gevind met alles. Niks was ooit reg nie. Sy vrou besluit toe om te kyk of sy darem iets reg kan doen. Sy besluit om vir hom twee eiers vir ontbyt te maak – die een gebak en die een geroer, net om seker te maak hy het nie iets om oor te kla nie. Maar so maklik uitoorlê jy nie 'n klakous nie. Toe die bord voor hom land, sê hy: 'Ja, nes ek gedink het, jy't al weer die verkeerde eier gebak en die verkeerde een geroer'. Foutvinders en klakouse sal 'n mens nooit regtig tevrede kan stel nie.
Klakouse word nie gebore nie, maar gemaak! Dit gaan oor die manier waarop jy na die lewe kyk en wat jy graag wil raaksien. Iemand wat op 'n pad ry, kan die hele tyd na die gate of knikke in die pad staar. As jy hom vra wat hy gesien het, sal jy jou gou vertel: gate en knikke! Dit is waaruit sy hele reis bestaan het. Die ander persoon wat dieselfde pad gery het, maar na die klowe en berge en blou lug en wolke en bome gekyk het, sal vir jou iets anders vertel… van klowe, blou berge, pragtige bome. Dit hang dus af hoe jy kyk… en dit is dan hoe die lewe vir jou is.
Die manier van kyk na die lewe leer 'n mens vir jouself aan. Dit word 'n soort gewoonte. As jy die hele tyd net fout wil soek, sal jy eintlik net foute kry. Dit sal al word waarna jy in die lewe kyk en al waaruit die lewe vir jou bestaan. Jy sal later niks meer kan doen sonder om te kerm en te kla nie. Jy sal selfs fout vind waar daar niks is om mee fout te vind nie, soos met 'n gebakte en geroerde eier. As jy so word, het jy as knorpot en kritikaster gegradeer. Jy moes immers hard oefen om so te word.
Dit is so anders as wat die Here wil hê Christene moet wees (7:1-5). Daar is soveel meer in die lewe om raak te sien en te geniet. Daarom moet ons ons bes doen om sulke negatiewe lewenspatrone met alles wat ons het te vermy. Kyk by ander se foute verby. Ons almal maak mos maar foute. Moenie te skerp kyk of te kwaai oordeel nie.
Maar ewe belangrik: Moenie te kwaai met jouself wees oor jóú eie foute nie. As jy nie in vrede met jouself leef nie, sal jy ook nie in vrede met ander kan leef nie. Aanvaar wie en wat jy is en vergewe ook jouself. Probeer net volgende keer om nie dieselfde foute te maak nie.